Il-Ħamis 12 ta' April 2018: F'ittra li kiteb il-Papa Franġisku lill-Isqfijiet taċ-Ċilì huwa qal li jħoss mistħija u weġgħa għall-mod żbaljat li bih evalwa s-sitwazzjoni fiċ-Ċilì fil-każ ta' allegazzjonijiet li diversi, fosthom l-Arċisqof Barros kienu jafu u għattew għadd ta' abbużi sesswali. (Ara l-ittra tal-Papa) Huwa talab maħfra pubblikament u qal li se jagħmel dan ukoll personalment ma' rappreżentanti ta' dawk li l-Arċisqof Cħarles Scicluna intervista meta kien iċ-Ċilì. Il-Papa sejjaħ lill-Isqfijiet Ċileni għal-laqgħa f'Ruma. Fl-ittra lill-Konferenza Episkopali Ċilena huwa qal li x-xhieda kienet waħda diretta, mingħajr tiżjin jew ħlewwa, xhieda ta' diversi ħajjiet imkissra li, huwa stqarr, iġiegħluh jistħi. Fi tweġiba, it-tliet protagonisti f'dan il-każ:James Hamilton, Juan Carlos Cruz u Jose Andres Murillo, qalu li filwaqt li laqgħu l-apoloġija tal-Papa, qed jevalwaw l-istedina tiegħu biex imorru l-Vatikan. Huma qalu li l-ħsara ma saritx lilhom biss u jeħtieġ li jkun hemm riparazzjoni. Il-lajċi ta' Osorno, iċ-ċentru ta' dan l-iskandlu, ukoll laqgħu l-apoloġija tal-Papa u talbu għal djalogu ta' fejqan. Rapport ta' Sylana Debono fuq in-Newsbook
Il-Papa sejjaħ lill-Isqfijiet Ċileni għal-laqgħa f'Ruma.